Ryöstäjät saivat väkivallalla uhkaamalla tai sitä käyttäen pienehköjä summia rahaa kuudelta henkilöltä.

Nuorisojengi piinasi muita nuoria Espoon Tapiolassa. Kuvituskuva. MOSTPHOTOS

Länsi-Uudenmaan poliisi on kertonut lisää tietoa Espoon Tapiolassa tapahtuneista ryöstöistä. Iltalehti kertoi asiasta maanantaina. Ryöstöt tapahtuivat kadulla ja niitä tekivät nuoret. Myös uhrit olivat nuoria, etupäässä noin 13–16-vuotiaita nuoria.

Poliisi kertoo tutkivansa tällä hetkellä kolmea ryöstöä ja kolmea ryöstön yritystä. Kolme nuorta otettiin kiinni perjantaina ja kolmikon lisäksi teosta epäiltynä on myös neljäs nuori henkilö.

Nuorin rikollisesta teosta epäilty on vain 12-vuotias. Vanhin on 16. Yli 15-vuotiaat ovat rikosoikeudellisessa vastuussa teoistaan, mutta alle 15-vuotiailla rikosoikeudellista vastuuta ei ole.

– Epäillyt avasivat kuulusteluissa tapahtumien kulkua ja osallisuuttaan tapahtumiin. Jatkamme esitutkintaa ja teemme tässä tutkittavana olevassa asiassa tiiviisti yhteistyötä lastensuojelun kanssa, kertoo tutkintaa johtava rikoskomisario Jyrki Kallio poliisin tiedotteessa.

Ryöstöt ja niiden yritykset tapahtuivat 21.–28. elokuuta eri puolilla Tapiolaa. Yhteensä kuudelta henkilöltä vietiin väkivallalla uhaten tai väkivaltaa käyttäen pienehköjä summia rahaa.

Poliisilla ei ole tiedossa, että epäillyt olisivat käyttäneet ryöstöjen yhteydessä mitään tekovälineitä. Asianomistajat eivät saaneet vakavia vammoja.

Ilmoita poliisille

Poliisi kertoo tiedotteessaan, että Tapiolan ryöstöt ovat herättäneet nuorten keskuudessa pelkoa ja turvattomuuden tunnetta. Poliisi toivoo, että nuoret kertovat ikävistäkin tapahtumista poliisille tai muulle aikuiselle matalalla kynnyksellä.

– Jos nuori joutuu uhkaavan tilanteen tai esimerkiksi ryöstön kohteeksi, kannustan ilmoittamaan tapahtuneesta välittömästi hätäkeskuksen, Kallio sanoo.

– Sekin toki sopii, että ottaa mahdollisimman pian tapahtumien jälkeen poliisin yhteyttä yhdessä esimerkiksi vanhempien kanssa, kuten osassa Tapiolan tapauksia tehtiin. Tärkeintä on saada tieto nopeasti poliisille, jotta me voimme auttaa.